Talle Christen-kinders wêreldwyd vervolgWêreldwyd word duisende Christen-kinders vervolg, dikwels weens hul ouers se geloofsoortuigings. (Foto: Geopende Deure) Nuwe navorsing van die organisasie Geopende Deure wys dat die vervolging van Christen-kinders “isolerend, fel en identiteitsvormend is” en duisende kinders wêreldwyd ondervind vervolging, geweld en diskriminasie weens hul geloof. Die organisasie se verslag, “ ŉ Generasie in gevaar: Kinders- en Jeugverslag 2022”, bevat inligting oor die vervolging van kinders in lande wat geneig is tot geloofsvervolgings. Dit bevat bevindings oor vervolgde kinders en jeugdiges in die top‑76‑lande op Geopende Deure se Wêreldwaarnemingslys van lande waar dit die moeilikste is om ŉ Christen te wees. In dié land is vervolging hoog of uiters erg. Daar is onder meer ondersoek ingestel na die taktieke wat vervolgers teen kinders en jeugdiges (18 jaar en jonger) inspan en die uitwerking wat dit op die breër kerk het. “Hierdie kinders is kwesbaar en weerloos, en hulle maak op volwassenes staat vir beskerming, voorsiening en leiding. Vervolging het ŉ groot impak op hul welstand, met die bedoeling om te verhoed dat die Christelike geloof versprei en om die band tussen kinders en hul ouers te breek,” sê Lynette Leibach, uitvoerende direkteur van Geopende Deure Suider-Afrika. Die navorsing het gewys die drie grootste probleme vir meisies is seksuele geweld, gedwonge huwelike en ontvoering. Vir seuns is dit fisieke geweld wat teen hulle gebruik word, sielkundige geweld en gedwonge weermag- of diensplig. Die studie het bevind Christen-meisies word doelbewus seksueel voorberei in 22% van die lande waar ernstige vervolging Christene in die gesig staar. “Lede van meerderheidsgodsdienste of misdaadbendes streef daarna om jong, vroulike Christene deur geteikende verleiding te assimileer of te verneder. Dit lei tot seksuele geweld, gedwonge huwelike en uiteindelik gedwonge omskakeling na ander gelowe, wat op sy beurt tot kragtige assosiasies met skande en stigma lei,” lui die verslag. Dit word onder meer in lande soos Egipte, Maleisië, Sirië en Pakistan ondervind. In veral Latyns-Amerika word meisies ook doelbewus deur lede van misdaadbendes verlei. Die verslag het ook bevind kinders word toegang tot ŉ Christen-ouer geweier. Dit keer hulle om meer oor hul Christelike erfenis te leer en ontneem hulle van hul primêre bron van emosionele en ontwikkelingsekuriteit. “In 84% van lande word Christen-kinders van hul Christen-ouer(s) geskei, meestal wanneer hul ouer se bekering tot Christenskap met teenstand deur hul breër familie bejeën word en dit tot ŉ verlies van kindertoesig en toegang lei. Skeiding vind ook plaas wanneer ŉ ouer of kind fisiek uit die familie-eenheid verwyder word deur tronkstraf, ontvoering, gedwonge werwing of wanneer hulle gedwing word om te vlug.” Die studie wys dat dié bron van langtermyntrauma kan lei tot sielkundige probleme en praktiese skade. Dit veroorsaak ook dat kinders ŉ pynlike verband met Christenskap maak. Toegang tot Christen-ouers word in die meeste van die 50 lande met fel geloofsvervolging ondervind. Leibach sê die vervolging van Christen-kinders is ŉ uiters ernstige kwessie. Boonop is die godsdienstige vervolging van kinders en jeugdiges nie noodwendig ŉ gevolg van hul persoonlike geloofskeuse of erfenis nie; soms is dit eerder ŉ geleentheid om hul ouers te straf, veral in gevalle waar hul ouers kerkleiers, bekeerdes of lede van ŉ ander gemarginaliseerde groep is. “Die pyn van die direkte geweld wat kinders en jeugdiges ervaar, rimpel na buite om lyding in ander generasies te skep,” lui die verslag. Geopende Deure sê jong volwassenes vind nietemin oplossings vir hul interkerklike gemeenskap, psigososiale ondersteuning en gelyke geleenthede in die samelewing sodat hulle in hul lande kan bly. Ten spyte van die vervolging kies talle jongmense om op tuisbodem aan die kerk te help bou.